**Comhairle Cathrach Bhaile Átha Cliath**

**Cáin Mhaoine Áitiúil 2019 – Ceisteanna Coitianta**

**Céard í an Cháin Mhaoine Áitiúil (CMÁ)?**

Is éard atá sa Cháin Mhaoine Áitiúil cáin atá iníoctha ar luach margaidh maoine cónaithe.

**Céard is maoin chónaithe ann?**

Is éard atá i maoin chónaithe aon fhoirgneamh nó aon struchtúr (nó cuid d’fhoirgneamh) a n‑úsáidtear é, nó atá oiriúnach lena úsáid, mar áit chónaithe agus áirítear leis aon seid, cró, garáiste nó foirgneamh nó struchtúr eile agus áirítear leis talamh suas le haon acra amháin ar achar. Ní bhaineann CMÁ le láithreáin forbraíochta ná le talamh feirme.

**Cathain a tháinig CMÁ i bhfeidhm?**

Tháinig an muirear i bhfeidhm an 1 Iúil 2013. Bhí muirear leathbhliana iníoctha in 2013, agus tá muirear bliana iomláine iníoctha ó 2014 ar aghaidh

**Cé atá freagrach as an gcáin a bhailiú?**

Is iad na Coimisinéirí Ioncaim a bhailíonn CMÁ. Cuireann na Coimisinéirí Ioncaim réimse modhanna ar fáil chun an cháin a íoc. Is féidir sonraí breise a fháil ón seoladh seo a leanas: <http://www.revenue.ie/en/tax/lpt/>

**Cé atá faoi dhliteanas CMÁ a íoc?**

Tá gach úinéir maoine cónaithe, lena n‑áirítear maoin ar cíos, faoi dhliteanas an cháin a íoc. Tá na grúpaí seo a leanas faoi dhliteanas CMÁ a íoc freisin:

* Daoine a bhfuil léas fadtéarmach acu (léas 20 bliain nó níos faide)
* Daoine a bhfuil léas saoil nó ceart cónaithe fadtéarmach (ceart cónaithe saoil nó ceart cónaithe os cionn 20 bliain) acu i maoin chónaithe
* Údaráis áitiúla agus eagraíochtaí tithíochta sóisialta
* Duine atá ag gníomhú i gcáil ionadaí phearsanta d’úinéir nach maireann (mar sheiceadóir/riarthóir eastáit, mar shampla). Tá iontaobhaithe agus tairbhithe faoi dhliteanas i gcomhpháirt i gcás ina bhfuil maoin chónaithe á sealbhú ar iontaobhas.

**Cén chaoi a ríomhtar luach na maoine?**

Tá an cháin bunaithe ar luach inmhuirir maoine cónaithe ar an dáta luachála. Sainmhínítear an luac inmhuirir mar an luach margaidh, a bhféadfaí a bheith ag súil leis go réasúnach, a bheadh ar an maoin dá ndíolfaí í ar an margadh oscailte ar an dáta luachála.

**Cén dáta luachála a bhí ann?**

**Ba é an 1 Bealtaine 2013 dáta luachála do mhaoine. Ciallaíonn sé sin go mbeidh tú ag íoc CMÁ in 2019 bunaithe ar an luacháil ar do mhaoin amhail an 1 Bealtaine 2013.**

**Ní athraíonn siad seo a leanas luacháil na maoine:**

* aon deisiúcháin nó feabhsúcháin ar an maoin
* aon mhéadú nó laghdú ginearálta ar phraghsanna maoine i gcaitheamh na tréimhse seo
* aon rud a tharla i ndiaidh an 1 Bealtaine 2013 a laghdódh an luacháil, cuir i gcás tuile nó creimeadh.

**De réir Alt 13 den Acht Airgeadais (Cáin Mhaoine Áitiúil), 2012, leagadh síos an 1 Bealtaine 2013 mar dháta luachála do na blianta 2013, 2014, 2015 agus 2016. Do gach tréimhse 3 bliana chomhleanúnach tar éis na bliana 2016, is é an dáta luachála an 1 Samhain sa bhliain roimh an gcéad bhliain sa tréimhse 3 bliana áirithe.**

**D’fhógair an tAire Airgeadais i mBuiséad 2016, áfach, go gcuirfear an dáta athluachála don Cháin Maoine Áitiúil siar ón 1 Samhain 2016 go dtí an 1 Samhain 2019. Ciallaíonn sé sin go mbeidh úinéirí tí fós ag íoc CMÁ bunaithe ar luacháil 2013 go dtí 2020.**

**In 2020 beidh tú ag íoc CMÁ a bheidh bunaithe ar an luach margaidh mar a bheidh i Samhain 2019. Ó tharla go bhfuil praghsanna tí tar éis méadú go ginearálta i gCathair Bhaile Átha Cliath ó 2013, méadóidh sé sin do dhliteanas CMÁ.**

**Céard é an bunráta CMÁ?**

Is é 0.18% an bunráta CMÁ

**Céard é an bunráta CMÁ i gcás Chomhairle Cathrach Bhaile Átha Cliath?**

Is é 0.153% an ráta éifeachtach CMÁ do Chomhairle Cathrach Bhaile Átha Cliath.

**Cén fáth a bhfuil ráta Chomhairle Cathrach Bhaile Átha Cliath difriúil?**

Faoi Alt 20 den Acht Airgeadais (Cáin Mhaoine Áitiúil), 2012, is feidhm fhorchoimeádta de chuid ár gcomhaltaí tofa é bunráta CMÁ a athrú de réir +/- 15%. Tugtar an fachtóir coigeartaithe áitiúil ar an gcoigeartú sin agus ní rachaidh sé thar 15%.

Mar chuid den phróiseas buiséadach, rith ár gcomhaltaí tofa rún an 19 Meán Fómhair 2017 chun laghdú 15% a dhéanamh ar an CMÁ i gceantar Chomhairle Cathrach Bhaile Átha Cliath sa bhliain 2018. Is é 0.153% an ráta éifeachtach CMÁ i gcás Chomhairle Cathrach Bhaile Átha Cliath in 2018 ar mhaoin a bhfuil luach suas le €1 mhilliún uirthi. I gcás maoine ar mó a luach ná €1 mhilliún, tá cáin dlite ag 0.153% ar an gcéad €1 mhilliún agus ag 0.2125% ar an luach os cionn €1 mhilliún.

**Cé mhéad a chosain sé ar Chomhairle Cathrach Bhaile Átha Cliath an CMÁ a laghdú in 2018?**

Ciallaíonn an laghdú ar an CMÁ gur chaill Comhairle Cathrach Bhaile Átha Cliath maoiniú €11.9m in 2018.

**Cén fáth a n-iarrtar orm an CMÁ a athrú arís?**

De réir Ionstraim Reachtúil 296 na bliana 2014, féadfaidh an t-údarás áitiúil

‘An bunráta a athrú agus fachtóir coigeartaithe áitiúil a shocrú, de réir rúin, a bheidh i bhfeidhm ar feadh tréimhse bliana amháin ón gcéad dáta eile a ndlifear cáin mhaoine áitiúil’

Dá bhrí sin, nuair a rith ár gcomhaltaí tofa rún i Meán Fómhair 2017 leis an ráta a athrú, ba i gcomhair dliteanais don bhliain 2018 amháin é. D'fhonn an dliteanas CMÁ in 2019 a laghdú, caithfidh ár gcomhaltaí tofa rún a rith i Meán Fómhair 2018 agus caithfear na Coimisinéirí Ioncaim a chur ar an eolas faoin 30 Meán Fómhair 2018.

Arís, ní féidir an ráta a athrú ach de réir +/- 15% den bhunráta.

 **Cén muirear a bhfuil mé faoi dhliteanas é a íoc faoi láthair?**

Tá an Cháin Mhaoine Áitiúil bunaithe ar bhandaí luach margaidh. Cuimsítear leis an gcéad bhanda gach maoin suas le luach €100,000. Méadaítear na bandaí in iolraithe ar €50,000 ina dhiaidh sin. Sa tábla thíos, léirítear an muirear atá á íoc agat faoi láthair bunaithe ar do bhanda luachála:



**Cén cistiú CMÁ a bhfuiltear ag súil leis don bhliain 2018?**

Tá an Roinn Tithíochta, Pleanála agus Rialtais Áitiúil tar éis a mheas go mbeidh cistiú CMÁ €79.78 milliún ag Comhairle Cathrach Bhaile Átha Cliath in 2018. Tar éis an aistrithe go dtí an ciste náisiúnta comhionannaithe (€15.96m), agus an laghdú 15% (€11.96m) a bheith rite ag ár gcomhaltaí tofa; is é an maoiniú atá ar fáil ná €51.86m. Ríomhtar an maoiniú a bhfuiltear ag súil leis mar seo a leanas; féach ar Thábla 1;

**Tábla 1**

|  |
| --- |
| **Mar a Ríomhadh an Cistiú CMÁ do Chomhairle Cathrach Bhaile Átha Cliath** |
|  | **€m** |
| Cistiú CMÁ arna Fhógairt do CCBÁC don Bhliain 2018 | 79.78 |
| Cistiú Comhionannaithe | 15.96 |
| Laghdú 15% | 11.96 |
| **Cistiú CMÁ ar fáil don Bhliain 2018** | **51.86** |

**Cén chaoi a n-úsáidfidh Cathair Bhaile Átha Cliath an t-airgead sin?**

Le Ciorclán Fin 08/2017, tugadh treoir do Chomhairle Cathrach Bhaile Átha Cliath na deontais seo a leanas a fhéinchistiú in 2018, .i. úsáidfear an CMÁ chun deontais a chistiú a chistíodh an Rialtas roimhe seo. B'ionann an CMÁ in 2018 agus €4m de mhaoiniú breise do Chomhairle Cathrach Bhaile Átha Cliath, agus iarmhéid an mhaoinithe CMÁ ag dul in áit deontais Rialtais a íocadh roimhe seo. Féach Tábla 2 thíos:

**Tábla 2**

|  |
| --- |
| **Mar a leithdháileadh cistiú CMÁ 2018** |
|  |  |
| Caipiteal Tithíochta | 17.99 |
| Cúiteamh PRD | 16.42 |
| Ioncam ó Bhóithre | 5.78 |
| Ioncam Tithíochta | 5.00 |
| Leithdháiltí CPG roimhe seo (sa bhonn cistiúcháin cheana) | 2.67 |
| Iomlán an chistithe CMÁ atá le teacht in ionad na sruthanna cistiúcháin atá ann faoi láthair | 47.86 |
| Cistiú Breise | 4.00 |
| **Cistiú Iomlán CMÁ** | **51.86** |

**An fíor nach bhfuair Comhairle Cathrach Bhaile Átha Cliath ach €4m de chistiú breise ón CMÁ in 2018?**

Is fíor. Is é an maoiniú dearbhaithe CMÁ do Chomhairle Cathrach Bhaile Átha Cliath ná €79.5m agus ní hionann *ach €3.9m (nó 5%) de seo agus maoiniú breise don Chathair (féach ar Thábla 2 thuas). Ba chóir dúinn a thabhairt dár n-aire* nach maoiniú nua é an maoiniú seo; Is ionann é agus leanúint den mhaoiniú breise ón CMÁ in 2015 a thacaíonn le soláthar seirbhísí i láthair na huaire. €4.1m an cistiú lánroghnach a bhí ar fáil in 2015 agus 2016; tá sé sin laghdaithe go €4m in 2017 agus 2018.

**Céard é an Ciste Náisiúnta Comhionannaithe?**

D'fhógair an rialtas i Meán Fómhair 2014 go mbeadh 80% de na fáltais CMÁ uile arna bhfáil ag údarás áitiúil le coinneáil go háitiúil agus an 20% eile díobh le hathdháileadh ar an gciste náisiúnta comhionannaithe. Tá an ciste seo ceaptha le tacaíocht airgeadais a thabhairt do Chomhairlí a mbeadh a bhfáltais CMÁ níos lú in 2018 ná an leithdháileadh a fuair siad ón gCiste Rialtais Áitiúil in 2018. Bainfidh aon Údarás Áitiúil is fiche tairbhe as an gCiste Comhionannaithe in 2018. Is é €138.9 milliún luach iomlán an mhaoinithe seo i gcás 2018. Ní fhaigheann Comhairle Cathrach Bhaile Átha Cliath maoiniú ar bith ón gCiste Comhionannaithe.

**Cén tionchar atá ag CMÁ ar sholáthar seirbhísí na nÚdarás Áitiúil?**

Tabharfar ioncam ón CMÁ do na hÚdaráis Áitiúla agus maoineofar soláthar seirbhísí poiblí leis. Cloíonn an smaoineamh seirbhísí áitiúla a mhaoiniú trí mhuirir áitiúla leis an dea-chleachtas idirnáisiúnta. I measc seirbhísí eile, tá Comhairle Cathrach Bhaile Átha Cliath freagrach as Páirceanna Poiblí, Leabharlanna, Saoráidí Fóillíochta, Seirbhísí Dóiteáin agus Éigeandála, Seirbhísí do Dhaoine gan Dídean, Glanadh Sráideanna, Soilsiú Sráide, Cothabháil Bóithre, Pleanáil agus Forbairt, Mótarcháin, agus Toghcháin Áitiúla.

**Cén cinneadh ar tháinig Comhairle Cathrach Bhaile Átha Cliath air le cúpla bliain anuas?**

Seo an cúigiú bliain den phróiseas comhchomhairle maidir leis an CMÁ. Le ceithre bliana anuas, ritheadh rún chun laghdú 15%, is é sin an t-uasmhéid, a dhéanamh ar an CMÁ.

**Céard a tharlódh dá ndéanfaí laghdú níos lú ar an ráta CMÁ?**

Dá ndéanfadh an Chomhairle Cathrach laghdú níos lú ar an CMÁ, choinneodh sé 100% den ioncam breise dá bharr.

**Cé mhéad ioncaim bhreise a chruthódh sé seo?**

I mBuiséad 2018, chosain sé €12m ar Chomhairle Cathrach Bhaile Átha Cliath laghdú 15% a dhéanamh ar an mbunráta. Chruthódh gach laghdú 1% i bhFachtóir Coigeartaithe Áitiúil CMÁ €798k sa bhreis do Chomhairle Cathrach Bhaile Átha Cliath.

**Dá ndéanfaí laghdú níos lú ar an CMÁ, cad chuige a n-úsáidfí an cistiú seo?**

Mar chuid den phróiseas CMÁ do Bhuiséad 2018, chuir an Príomhfheidhmeannach tuairisc 309/2017 faoi bhráid na Comhairle agus an toradh a bhí leis seo ba ea laghdú 10% (in áit 15%) a dhéanamh ar an CMÁ. Chruthódh sé seo €4m d’ioncam breise do Chathair Bhaile Átha Cliath.

Cuireadh an t-airgead seo in áirithe chun maoiniú a chur ar fáil do na nithe seo a leanas;

* €1.000m 50 GO a fhostú do Ghlanadh Sráideanna
* €0.465m Cur le foireann Cothabhála Bóithre
* €0.450m Cur le Clár Glanta Cumhachta
* €0.200m Clár Bainte Graifítí a fhorbairt
* €0.150m Feidhmiú céimneach Boscaí Bruscair Cliste
* €0.150m 15 Phrintíseach a fhostú

Iarrtar ort tagairt a dhéanamh do Thuairisc 309/2017, Tuairisc Athrúcháin ina bhfuil tuilleadh sonraí.

**Dá ndéanfaí laghdú 10% ar an gCáin Mhaoine Áitiúil cé mhéad sa bhreis a bheadh le híoc ag gach Líon Tí?**

Dá ndéanfaí laghdú 10% seachas 15% ar an CMÁ, thiocfadh ardú beag ar dhliteanas bliantúil shealbhóirí tí Chathair Bhaile Átha Cliath. Mar shampla, dá mbeadh luach do mhaoine idir €0 agus €100k bheadh ardú €4.50 in aghaidh na bliana nó €0.09 in aghaidh na seachtaine ar do dhliteanas. Dá mbeadh luach do mhaoine idir €250k agus €300k bheadh ardú €24.50 in aghaidh na bliana nó €0.48 in aghaidh na seachtaine ar do dhliteanas.

|  |  |  |  |  |
| --- | --- | --- | --- | --- |
| € Banda Luachála | Laghdú 15% ar dhliteanas reatha CMÁ | Laghdú 10% ar dhliteanas CMÁ | Ardú dliteanais go bliantúil | Ardú dliteanais go seachtainiúil |
| €0 - €100,000 | 76.50 | 81.00 | 4.50 | 0.09 |
| €100,001 - €150,000 | 191.25 | 202.50 | 11.25 | 0.22 |
| €150,001 - €200,000 | 267.75 | 283.50 | 15.75 | 0.30 |
| €200,001 - €250,000 | 344.25 | 364.50 | 20.25 | 0.39 |
| €250,001 - €300,000 | 420.75 | 445.50 | 24.75 | 0.48 |

De réir Staitisticí na gCoimisinéirí Ioncaim mar a bhí i Meitheamh 2017, bhí luach níos lú ná €300k ar 80.2% de Mhaoine Bhaile Átha Cliath.

**Céard a tharlóidh maidir leis an CMÁ sa todhchaí?**

Rinneadh go leor athbhreithnithe d’fhonn na ceisteanna ionchais maidir leis an CMÁ a dhearbhú agus a phlé, ina measc:

* Tuairisc Thornhill
* Tuairisc na hOifige Buiséid Parlaimintí

Tá athbhreithniú eile faoi lán seoil ag an Roinn Tithíochta, Pleanála agus Rialtais Áitiúil faoi lán seoil ar bhunchistiú CMÁ. Chuir Comhairle Cathrach Bhaile Átha Cliath aighneachtaí faoi bhráid na hOifige Buiséid Parlaimintí agus faoi athbhreithniú bunchistithe na Roinne Tithíochta, Pleanála agus Rialtais Áitiúil mar seo a leanas:

* Athbhreithniú CMÁ - Aighneacht airgeadais an Choiste um Beartais Straitéiseacha
* Aighneacht Chomhairle Cathrach Bhaile Átha Cliath ar Athbhreithniú Bunchistithe na Roinne Tithíochta, Pleanála agus Rialtais Áitiúil

Tá fáil ar na doiciméid uile thuas ar <https://consultation.dublincity.ie/>

**An bhfuil aon ionchur agamsa sa phróiseas?**

Is fíor. Faoi Alt 20 den Acht Airgeadais (Cáin Mhaoine Áitiúil), 2012, ceanglaítear ar Údarás Áitiúil próiseas comhchomhairle poiblí a chur i bhfeidhm chun tuairimí agus dearcthaí a lorg ón bpobal. Mar chuid den phróiseas sin, iarrann Comhairle Cathrach Bhaile Átha Cliath ort do thuairimí ar CMÁ a chur isteach.

Beidh an próiseas comhairliúcháin phoiblí ar siúl ó **Dé Luain, 23 Iúil 2018 go dtí Dé Céadaoin, 22 Lúnasa 2017 ag 4.30i.n.**

Úsáidfear an fhaisnéis a gheofar sa phróiseas sin chun faisnéis a chur ar fáil do na Comhairleoirí agus a ndualgais chinnteoireachta á gcomhlíonadh acu. Reáchtálfar an cruinniú den chomhairle chun é sin a phlé ar an Déardaoin 13 Meán Fómhair.

Is féidir leat do thuairim/do dhearcadh a léiriú mar seo a leanas:

1. Tríd an Suirbhé seo ar líne a chomhlánú ag: https://consultation.dublincity.ie/
2. Tríd an suirbhé seo a chomhlánú agus é a sheoladh le ríomhphost chuig: lptconsultation@dublincity.ie
3. I scríbhinn tríd an suirbhé seo a chomhlánú agus é a sheoladh chuig:

Comhairliúchán ar an gCáin Mhaoine Áitiúil,

F.ch. An Rannóg Airgeadais,

Comhairle Cathrach Bhaile Átha Cliath,

Oifigí na Cathrach,

Cé an Adhmaid,

Baile Átha Cliath 8

Cuirfear cóipeanna crua den suirbhé seo ar fáil i Leabharlanna Poiblí Chomhairle Cathrach Bhaile Átha Cliath agus san Ionad Seirbhísí do Chustaiméirí, Oifigí na Cathrach, Cé an Adhmaid, Baile Átha Cliath 8 agus in Oifigí Ceantair áitiúla. Cuirfear leagan PDF den suirbhé ar líne ar fáil freisin lena íoslódáil ar https://consultation.dublincity.ie/ nó cuirfear cóip chugat ach ríomhphost a sheoladh chuig lptconsultation@dublincity.ie

**Céard a tharlóidh má athraíonn na Comhaltaí Tofa bunráta an CMÁ?**

Ní mór don Chomhairle Cathrach fógra a thabhairt don Roinn Tithíochta, Pleanála agus Rialtais Áitiúil agus do na Coimisinéirí Ioncaim araon faoin 30 Meán Fómhair 2018. Déanfar fógra poiblí chun an pobal a chur ar an eolas faoin gcinneadh sin a fhoilsiú laistigh de 14 lá ó ghlacadh chinneadh na gcomhaltaí tofa i nuachtáin áitiúla agus ar láithreán gréasáin Chomhairle Cathrach Bhaile Átha
Cliath [www.dublincity.ie](http://www.dublincity.ie).